ANPC a amendat, cu 55.000 de lei, platforma iabilet.ro deoarece nu a returnat contravaloarea unor bilete pentru spectacolele anulate. Totodată a fost dispus un ordin de încetarea a acestor practici incorecte.
Comisariatul Judeţean pentru Protecţia Consumatorilor (CJPC) Cluj – cel care instrumentează reclamaţiile referitoare la platforma online iabilet.ro, la nivelul întregii ţări, începând din luna mai 2023 – a desfăşurat o acţiune de control la operatorul economic, potrivit bursa.ro.
Cele 124 de reclamaţii primite de la consumatori, în perioada mai 2023-martie 2024, au semnalat nerambursarea contravalorii unora dintre biletele achiziţionate pe platforma iabilet.ro, pentru spectacole care au fost anulate, potrivit sursei.
În urma neregulilor constatate după verificare, comisarii CJPC Cluj au aplicat amenzi în cuantum de 55.000 de lei.
Pe lângă sancțiunea financiară, potrivit sursei citate, a fost dispusă propunerea încetării practicii comerciale incorecte, "fapt care a dus la emiterea de către preşedintele Autorităţii Naţionale pentru Protecţia Consumatorilor (ANPC) a unui ordin de încetarea acestor practici, prin dispunerea restituirii integrale a sumelor achitate pentru evenimentele anulate la solicitarea consumatorilor, indiferent de termen".
"Din datele furnizate de operatorul economic, în perioada 2021-2023, au fost anulate 1.440 de spectacole, respectiv 70.703 bilete deja vândute, în valoare totală de circa 7.675.000 lei. De asemenea, în primele două luni ale anului 2024, au fost anulate alte 106 spectacole, se mai arată în comunicatul ANPC", precizează bursa.ro.